Suzoqda hukm o'qilgan o'zbeklarning oilalari adolat talab qilmoqda
Sudlanganlar, deydi ularning qarindoshlari, o’z xonadonlarini himoya qilgan va O'sh-Bishkek yo'lida 16 emas, 2 kishi o'lgan.
Ular shu yilning iyun oyida yuz bergan tartibsizliklarda ishtirok etganlik, milliy nizo qo'zg'atish va qotilliklarda aybdor deb topilgan. Aksar ayblanuvchilar Qirg'izistondagi eng oliy jazo - umrbod qamoqqa hukm qilingan. Bu o'zbeklarning arzi shuki, ayblovlar kuch bilan qo’yilgan. Ular mamlakat rahbariyatiga shikoyat bilan chiqmoqda. Jalol-Oboddagi “Spravedlivost” inson huquqlari tashkiloti bu sud jarayoni uchun advokatlar yollagan va ishni yaqindan kuzatgan. Bu tashkilot xodimi Abdumalik Sharipovning aytishicha, sudlanganlarning hammasi o'zbek. "Usmonali Ablazov va Farhod Abdujabborov ismli shaxslarga 25 yildan, qolgan 17 kishiga esa umrbod qamoq jazosi berildi", - deydi u. Abdumalik Sharipov deydiki, har bir sudlanuvchining ishi alohida, izchil ko'rib chiqilishi kerak edi. Ular jinoyat sodir etilgani aytilayotgan kunlarda qayerda bo'lgan? Kim bilan bo'lgan? Advokatlarning ta'kidlashicha, aybnomalar hammaga bir xil yozilgan. Faqat familiyalari o'zgartirilgan, xolos. "Qanday qilib bu sudni adolatli deb aytish mumkin"? - deya so'raydi Abdumalik Sharipov. Sud bu ayblovlar tasdiqlangan deb hisoblaydi. Mahkama jarayoni xavfsizlikni ta'minlash maqsadida viloyatning turli burchaklarida o'tkazilgan. Ammo bu chora sudlanuvchilar, ularning yaqinlari va advokatlarini jabrlanuvchi tomonlarning tajovuzidan qutqara olmagan. "Jabr tortganlarning qarindosh-urug'lari ularni kaltaklab, advokatlarini ham urish hollarigacha yetib bordi",- deydi huquq himoyachisi Abdumalik Sharipov. Kuzatuvchilar aksar ayblanuvchilar o'zbek ekaniga e'tibor qaratadi. Lekin sudlanuvchilar orasida qirg'izlar ham bor. Ammo bu samara bermadi, deydi himoyachilardan biri. Rasmiylar advokatlar bilan xo'jako'rsinga uchrashgan xolos, deydi u. Bunda sud, prokuratura va Azimbek Beknazarov bilan o'tgan uchrashuv nazarda tutilmoqda. Suzoqda sudlanganlarning advokatlari hukmga e'tiroz bildirmoqda. Oqlovchilarning qayd etishicha, tergov va sud jarayonida jiddiy qonunbuzarliklarga yo'l qo'yilgan. Olg'a surilgan ayblar to'la isbotlanmagan. Qoralovchi tomon bu da'volarni rad etmoqda.